Title: ประกาศสำนักงานมาตรฐานผลิตภัณฑ์อุตสาหกรรม เรื่อง การจัดระบบข้อมูลข่าวสารส่วนบุคคล ตามพระราชบัญญัติข้อมูลข่าวสารของราชการ พ.ศ. 2540

ประกาศสำนักงานมาตรฐานผลิตภัณฑ์อุตสาหกรรม

ประกาศสำนักงานมาตรฐานผลิตภัณฑ์อุตสาหกรรม
เรื่อง
การจัดระบบข้อมูลข่าวสารส่วนบุคคล
ตามพระราชบัญญัติข้อมูลข่าวสารของราชการ
พ.ศ. ๒๕๔๐[๑]

โดยที่เห็นเป็นการสมควรปรับปรุงการจัดระบบข้อมูลข่าวสารส่วนบุคคล
สำนักงานมาตรฐานผลิตภัณฑ์อุตสาหกรรม ให้เหมาะสมยิ่งขึ้น จึงยกเลิกประกาศสำนักงานมาตรฐานผลิตภัณฑ์อุตสาหกรรม
เรื่อง การจัดระบบข้อมูลข่าวสารส่วนบุคคล ตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ลงวันที่ ๔ มกราคม ๒๕๔๕
และเพื่อให้การปฏิบัติเกี่ยวกับการจัดระบบข้อมูลข่าวสารส่วนบุคคล
ให้เป็นไปตามมาตรา ๒๓ (๓) แห่งพระราชบัญญัติข้อมูลข่าวสารของราชการ พ.ศ. ๒๕๔๐
จึงออกประกาศสำนักงานมาตรฐานผลิตภัณฑ์อุตสาหกรรมเพื่อจัดระบบข้อมูลข่าวสารส่วนบุคคล
ดังต่อไปนี้

ข้อ ๑  ประเภทของบุคคลที่จัดเก็บข้อมูลไว้
ได้แก่ ข้าราชการ ลูกจ้างประจำ ลูกจ้างชั่วคราว พนักงานราชการ โดยเก็บข้อมูลตลอดการทำงาน
รวมถึงการรับบำนาญ/บำเหน็จรายเดือน (ถ้ามี) ของบุคคลนั้น
ในสำนักงานมาตรฐานผลิตภัณฑ์อุตสาหกรรม

ข้อ ๒  ประเภทของระบบข้อมูลข่าวสารส่วนบุคคล
๒.๑ ระบบข้อมูลประวัติต่าง ๆ ประกอบด้วย
๒.๑.๑ ชื่อ ชื่อสกุล วัน เดือน ปีเกิด เลขประจำตัวประชาชน ภูมิลำเนา หมู่โลหิต
ศาสนา ชื่อคู่สมรส ชื่อบิดา มารดา และชื่อบุตร
๒.๑.๒ ประวัติการบรรจุ การโอน การเลื่อนระดับ การปรับระดับ การย้าย การออกจากราชการ
๒.๑.๓ ประวัติการดำรงตำแหน่ง การได้รับเงินเดือน และการรับบำเหน็จ
บำนาญ
๒.๑.๔ ประวัติการศึกษา และการศึกษาต่อ
๒.๑.๕ ประวัติการฝึกอบรม สัมมนา ประชุม ดูงาน
๒.๑.๖ ประวัติการรับ และการคืนเครื่องราชอิสริยาภรณ์
๒.๑.๗ ประวัติการดำเนินการทางวินัย
๒.๑.๘ ประวัติการไม่ได้รับเงินเดือน หรือรับเงินเดือนไม่เต็ม
๒.๑.๙ ประวัติการปฏิบัติราชการพิเศษ
๒.๒ ระบบข้อมูลการลา

ข้อ ๓  ลักษณะการใช้ข้อมูลตามปกติ
๓.๑ ผู้ใช้ ได้แก่
๓.๑.๑ เจ้าหน้าที่สำนักงานมาตรฐานผลิตภัณฑ์อุตสาหกรรม
ผู้ต้องใช้ข้อมูลประวัติบุคคลในการปฏิบัติงานตามปกติของสำนักงาน
เจ้าหน้าที่กลุ่มบริหารทรัพยากรบุคคล สำนักบริหารกลาง สำนักงาน
ผู้บังคับบัญชาตั้งแต่ระดับหัวหน้าฝ่าย/กลุ่มขึ้นไปจนถึงรัฐมนตรีเจ้าสังกัดของเจ้าของข้อมูล
๓.๑.๒ เจ้าหน้าที่สำนักงานปลัดกระทรวงอุตสาหกรรม
ที่ต้องใช้ข้อมูลประวัติบุคคลในการปฏิบัติงานตามปกติของกระทรวงอุตสาหกรรม
๓.๑.๓ องค์กรกลางที่ทำ หน้าที่ดูแลด้านบริหารทรัพยากรบุคคล ด้านเงินเดือน
ค่าจ้าง ค่าตอบแทน บำเหน็จ บำนาญ และเงินอื่นในลักษณะเดียวกันของข้าราชการ พนักงานราชการ
และลูกจ้าง และด้านงบประมาณภาครัฐ
๓.๒ วัตถุประสงค์
๓.๒.๑ เพื่อประโยชน์ในการบริหารทรัพยากรบุคคล เช่น
การวางแผนอัตรากำลัง การกำหนดตำแหน่ง/ปรับปรุงการกำหนดตำแหน่ง
การได้รับเงินเดือน/เงินประจำตำแหน่ง การสรรหา การบรรจุ การแต่งตั้ง
การเลื่อนระดับตำแหน่ง/การปรับระดับ การโอน การย้าย การพัฒนาบุคคล
การประเมินผลการปฏิบัติราชการ การเลื่อนเงินเดือน/ค่าจ้าง/ค่าตอบแทน การดำเนินการทางวินัย
การขอรับพระราชทานเครื่องราชอิสริยาภรณ์ การลาออก บำเหน็จ บำนาญ การจัดทำฐานข้อมูลประวัติบุคคล
การพิจารณาข้าราชการ และลูกจ้างประจำดีเด่นประจำปี สวัสดิการและประโยชน์เกื้อกูล
ตลอดจนการควบคุมค่าใช้จ่ายด้านบุคคลภาครัฐ เป็นต้น
๓.๒.๒
เพื่อใช้ในการปฏิบัติงานตามปกติของสำนักงานมาตรฐานผลิตภัณฑ์อุตสาหกรรม
๓.๒.๓ เพื่อให้บริการแก่เจ้าของข้อมูล หน่วยงานที่เกี่ยวข้อง
หรือบุคคลภายนอก

ข้อ ๔  วิธีการขอตรวจดู
หรือขอสำเนาข้อมูลข่าวสารส่วนบุคคล
นอกจากการใช้ข้อมูลตามปกติ วิธีการขอตรวจดู หรือขอสำเนาข้อมูลข่าวสารส่วนบุคคลให้ดำเนินการดังนี้
๔.๑ กรณีข้าราชการ/ลูกจ้างประจำ/ลูกจ้างชั่วคราว/พนักงานราชการ
เป็นเจ้าของข้อมูล ประสงค์จะขอข้อมูล ตรวจดู หรือคัดประวัติข้อมูลของตนเอง
ดำเนินการดังนี้
๔.๑.๑
ผู้ขอข้อมูลติดต่อกลุ่มบริหารทรัพยากรบุคคล เพื่อขอตรวจดู
หรือขอคัดประวัติข้อมูลของตนเอง ณ กลุ่มบริหารทรัพยากรบุคคล
๔.๑.๒ การดำเนินการตามข้อ ๔.๑.๑
ไม่สามารถนำประวัติข้อมูลของตนเองออกไปภายนอกได้
๔.๒ กรณีข้าราชการ/ลูกจ้างประจำ/ลูกจ้างชั่วคราว/พนักงานราชการ
ประสงค์จะขอข้อมูลของตนเองโดยขอสำเนาหรือขอสำเนาที่มีคำรับรองถูกต้องของข้อมูล
ให้จัดทำคำขอเป็นหนังสือระบุความประสงค์ในการขอข้อมูล ดำเนินการดังนี้
๔.๒.๑ ผู้ขอข้อมูลยื่นคำขอต่อผู้บังคับบัญชาตามลำดับ
เว้นแต่ผู้ขอข้อมูลเป็นผู้ดำรงตำแหน่ง
หัวหน้าหน่วยงานที่ไม่สังกัดกองหรือหัวหน้าหน่วยงานระดับกองขึ้นไป
เพื่อให้สำนักบริหารกลางดำเนินการ
๔.๒.๒
ผู้ขอข้อมูลติดต่อกลุ่มบริหารทรัพยากรบุคคลด้วยตนเอง
เพื่อขอรับสำเนาหรือสำเนาที่มีคำรับรองถูกต้องของข้อมูลพร้อมแสดงหลักฐานประจำตัวของผู้ขอข้อมูลในกรณีที่เจ้าหน้าที่ร้องขอ
๔.๓ กรณีผู้รับบำนาญ/บำเหน็จรายเดือน หรือเคยเป็นข้าราชการ
ลูกจ้างประจำ ลูกจ้างชั่วคราว พนักงานราชการ เป็นเจ้าของข้อมูล ประสงค์จะขอข้อมูล
ตรวจดู หรือขอสำเนา หรือขอสำเนาที่มีคำรับรองถูกต้องของข้อมูลของตนเอง ดำเนินการดังนี้
๔.๓.๑
ผู้ขอข้อมูลยื่นคำขอเป็นหนังสือต่อสำนักบริหารกลาง
โดยระบุความประสงค์ในการขอตรวจดู หรือขอสำเนา
หรือขอสำเนาที่มีคำรับรองถูกต้องของข้อมูล
พร้อมสำเนาหลักฐานประจำตัวของผู้ขอข้อมูล ในกรณีที่เจ้าหน้าที่ร้องขอ
ในกรณีที่ผู้ขอข้อมูลมีผู้กระทำการแทน
ให้ผู้กระทำการแทนยื่นคำขอเป็นหนังสือต่อสำนักบริหารกลาง
โดยระบุความประสงค์ในการขอตรวจดู หรือขอสำเนา
หรือขอสำเนาที่มีคำรับรองถูกต้องของข้อมูล
พร้อมสำเนาหลักฐานประจำตัวของเจ้าของข้อมูล
และหรือสำเนาหลักฐานการมีสิทธิดำเนินการแทน ในกรณีที่เจ้าหน้าที่ร้องขอ
๔.๓.๒
ผู้ขอข้อมูลติดต่อกลุ่มบริหารทรัพยากรบุคคล เพื่อขอตรวจดู หรือขอรับสำเนา
หรือสำเนาที่มีคำรับรองถูกต้องของข้อมูล พร้อมแสดงหลักฐานประจำตัวของเจ้าของข้อมูล
ในกรณีมีผู้กระทำการแทน แสดงหลักฐานการมีสิทธิดำเนินการแทน พร้อมสำเนาหลักฐานประจำตัวของเจ้าของข้อมูล
ในกรณีที่เจ้าหน้าที่ร้องขอ
สำหรับกรณีลูกจ้างชั่วคราว
จะขอตรวจดู หรือขอสำเนาที่มีคำรับรองถูกต้องของข้อมูลได้ไม่เกินหนึ่งปี
นับแต่วันพ้นจากราชการ
๔.๔ กรณีที่หน่วยงานของรัฐ หรือหน่วยงานอื่น หรือบุคคลภายนอก
ประสงค์จะขอข้อมูลข่าวสารส่วนบุคคล
ผู้ขอจะต้องยื่นคำขอเป็นหนังสือต่อเลขาธิการสำนักงานมาตรฐานผลิตภัณฑ์อุตสาหกรรม
หรือผู้อำนวยการสำนักบริหารกลาง
ระบุรายละเอียดของข้อมูลข่าวสารที่ต้องการเหตุผลที่ขอ
ในกรณีที่เป็นหน่วยงานอื่นหรือบุคคลภายนอกให้ยื่นหนังสือพร้อมหลักฐานของผู้ขอข้อมูลหรือผู้มีอำนาจกระทำการแทน
เพื่อพิจารณาดำเนินการตามมาตรา ๒๔ แห่งพระราชบัญญัติข้อมูลข่าวสารของราชการ พ.ศ.
๒๕๔๐
๔.๕
กรณีมีปัญหาในทางปฏิบัติให้เป็นอำนาจของคณะกรรมการข้อมูลข่าวสารของสำนักงานมาตรฐานผลิตภัณฑ์อุตสาหกรรมพิจารณา

ข้อ ๕  วิธีการขอให้แก้ไขเปลี่ยนแปลงข้อมูลข่าวสารส่วนบุคคล
๕.๑ กรณีข้าราชการ/ลูกจ้างประจำ/ลูกจ้างชั่วคราว/พนักงานราชการ
เป็นเจ้าของข้อมูลประสงค์จะขอแก้ไขเปลี่ยนแปลงข้อมูลของตนเอง
ให้จัดทำคำขอเป็นหนังสือระบุความประสงค์ในการขอให้แก้ไขเปลี่ยนแปลงข้อมูล
โดยยื่นคำขอต่อผู้บังคับบัญชาตามลำดับ เว้นแต่ผู้ขอข้อมูลเป็นผู้ดำรงตำแหน่ง
หัวหน้าหน่วยงานที่ไม่สังกัดกองหรือหัวหน้าหน่วยงานระดับกองขึ้นไป
เพื่อให้สำนักบริหารกลางดำเนินการ
พร้อมแนบสำเนาหลักฐานที่เกี่ยวข้องที่มีคำรับรองถูกต้องของข้อมูลจากเจ้าของข้อมูลแล้ว
๕.๒ กรณีผู้รับบำนาญ/บำเหน็จรายเดือน เป็นเจ้าของข้อมูลประสงค์จะขอแก้ไขเปลี่ยนแปลงข้อมูลของตนเอง
ดำเนินการดังนี้
๕.๒.๑
ผู้ขอข้อมูลยื่นคำขอเป็นหนังสือต่อสำนักบริหารกลาง
โดยระบุความประสงค์ในการขอให้แก้ไขเปลี่ยนแปลงข้อมูลข่าวสารส่วนบุคคลของเจ้าของข้อมูล
พร้อมแนบสำเนาหลักฐานที่เกี่ยวข้อง ที่มีคำรับรองถูกต้องของข้อมูลจากเจ้าของข้อมูลดังนี้
๕.๒.๑.๑ สำเนาหลักฐานประจำตัวของเจ้าของข้อมูล
กรณีผู้ขอข้อมูลมีผู้กระทำการแทนให้ยื่นหลักฐานการมีสิทธิดำเนินการแทน
พร้อมสำเนาหลักฐานประจำตัวของเจ้าของข้อมูล
๕.๒.๑.๒ สำเนาหลักฐานที่เกี่ยวข้องกับการขอให้แก้ไขเปลี่ยนแปลงข้อมูล
หรือหลักฐานที่ออกให้โดยเจ้าหน้าที่ของรัฐที่มีหน้าที่จัดทำเอกสารดังกล่าว
๕.๒.๒
ผู้ขอข้อมูลติดต่อกลุ่มบริหารทรัพยากรบุคคล เพื่อขอให้แก้ไขเปลี่ยนแปลงข้อมูล
พร้อมแสดงหลักฐานประจำตัวของเจ้าของข้อมูล
ในกรณีมีผู้กระทำการแทนให้แสดงหลักฐานการมีสิทธิดำเนินการแทน
พร้อมสำเนาหลักฐานประจำตัวของเจ้าของข้อมูล
โดยนำต้นฉบับเอกสารที่เกี่ยวข้องดังกล่าวมาแสดงประกอบการพิจารณาด้วย
๕.๓ เจ้าหน้าที่กลุ่มบริหารทรัพยากรบุคคล สำนักบริหารกลาง
ผู้รับผิดชอบ/ผู้ใช้ข้อมูลตามปกติเป็นผู้แก้ไขเปลี่ยนแปลงข้อมูล
ในกรณีที่มีความเห็นไม่แก้ไขเปลี่ยนแปลงข้อมูลให้เสนอความเห็นต่อผู้บังคับบัญชาตามลำดับ
จนถึงเลขาธิการสำนักงานมาตรฐานผลิตภัณฑ์อุตสาหกรรม หรือผู้ที่ได้รับมอบหมายพิจารณา
และให้แจ้งผลการพิจารณาให้ผู้ขอแก้ไขเปลี่ยนแปลงข้อมูลทราบโดยไม่ชักช้า

ข้อ ๖  แหล่งที่มาของข้อมูล
๖.๑ เจ้าของข้อมูล
๖.๒ กลุ่มบริหารทรัพยากรบุคคลที่ทำหน้าที่ในการจัดทำข้อมูลบุคคล
๖.๓
หน่วยงานที่เกี่ยวข้องกับข้อมูลส่วนบุคคลของเจ้าหน้าที่ในหน่วยงานที่ต้องจัดเก็บตามข้อ
๒

ประกาศ
ณ วันที่ ๒๖ ธันวาคม พ.ศ. ๒๕๕๔
ชัยยง  กฤตผลชัย
เลขาธิการสำนักงานมาตรฐานผลิตภัณฑ์อุตสาหกรรม

ปริยานุช/ผู้จัดทำ
๕ มีนาคม ๒๕๕๕

ณัฐพร/ผู้ตรวจ
๕ มีนาคม ๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๒๓ ง/หน้า ๒๐/๑ มีนาคม ๒๕๕๕